L'artista saguntina Mar Reykjavik ha sigut rebuda oficialment per l'alcalde per la menció de l'IVAM
23 de novembre 2021

![](/media/nbyjkfb1/c_reykjavikmini.jpg?width=850&height=566.9886363636364)

L'alcalde de Sagunt, Darío Moreno, ha rebut este dimarts a l'artista natural del municipi Mar Gutiérrez Gargallo, coneguda artísticament per Mar Reykjavik, que ha obtingut un important reconeixement de l'Institut Valencià d'Art Modern (IVAM), concretament la Menció a l'Artista Destacada de la ciutat de València en Obertura de Galeries de la present temporada pel seu treball [**_La risa de la barriga_**](https://www.rosasantos.net/exposiciones/exposiciones-valencia/?fbclid=IwAR0OpPE1aMbIMDAH3ERVyqRSprmx_t7WkQqWZUF47pCJ8s8TVCdvshMUmw0), que ha estat exposat a la sala Rosa Santos de la capital autonòmica.

Amb la recepció oficial, que ha tingut lloc en el Saló de Plens, i la benvinguda a l'Ajuntament de la seua localitat, el primer edil ha volgut reconéixer en nom de la ciutat l'èxit aconseguit per esta saguntina en l'escena creativa i artística, tant amb esta col·lecció com al llarg de la seua trajectòria.

![](/media/xkcex5rz/c_reykjavikexpo1.jpg?width=850&height=566.9886363636364)

**«En esta tasca de difusió que fem des de l'Ajuntament de Sagunt sempre intentem donar suport als artistes locals, i sobretot a aquells i aquelles que obtenen algun tipus de reconeixement més enllà de la nostra ciutat»**, ha sostingut Moreno, que ha donat la seua enhorabona tant a l'artista com a la família, amistats i institucions que li han acompanyat al llarg de la vida i en este camí pel suport que li han prestat al llarg dels anys i que li ha permés arribar a este punt.

**«Haver aconseguit este mèrit du molts anys de treball»**, ha subratllat l'alcalde, que ha comentat que coneix **«personalment»** la seua obra. **«Has posat molta faena, ganes i sacrifici per a poder arribar ací i sé que continuaràs fent-ho»**, ha augurat dirigint-se a l'artista.

Mar Reykjavik, per la seua part, ha expressat la seua emoció per l'honor que li ha brindat l'Ajuntament del seu municipi. **«Per a mi és molt emocionant poder estar ací a Sagunt rebent este reconeixement perquè, tot i que estic duent la meua trajectòria fora d'ací, treballe des de l'arrelament. Encara que visc a Madrid i tinc allí el meu taller i els meus projectes, emocionalment sempre estic molt arrelada a la meua cultura, a la meua terra i també a la meua llengua»**, ha manifestat la creadora.

![](/media/cejh1xun/c_reykjavikexpo2.jpg?width=209&height=314&mode=max)Segons ha explicat, el treball **«ha sigut un projecte de recuperació del repertori familiar»** sobre la base dels **«llenguatges menors»** que compartia en la seua infància amb els seus germans i que **«tenien a veure amb sistemes d'encriptació del llenguatge per a entendre la comunicació afectiva com un espai de resistència que també pot ser política»**. Amb això ha volgut parar atenció a **«la part poètica»** de les relacions **«des de la complicitat»** i també **«concebre que perquè existeix la complicitat existeix la comunicació, i no a l'inrevés»**.

**«També ha sigut un treball molt íntim que tenia sentit i raó de ser perquè és la primera vegada que faig una exposició individual d'estes característiques a València»**, ha agregat l'artista.

[**_La risa de la barriga_**](https://www.pylon-hub.com/hub/article/la-risa-de-la-barriga?fbclid=IwAR0iVEGVfzzY3SI9bJG1vBJtZO6LyZCFZaDa5mjP9z7i5EJXyVb99S276dU), la seua obra premiada per l'IVAM, s'ha exposat en la galeria Rosa Santos obrint temporada. **«És un projecte molt especial que he pogut fer estos mesos i que té a veure justament amb el repertori familiar»**, ha descrit la creadora.

**«Este mèrit transcendeix la teua persona i també és un exemple per a tota la ciutat. Gràcies per portar el nom de la ciutat de Sagunt allà on vas, per ajudar-nos a situar-nos en el mapa, gràcies per poder parlar del talent que existeix en el nostre municipi i que això també anime a la resta de gent, i sobretot a les noves generacions, a poder seguir els passos de persones com tu»**, ha traslladat Darío Moreno a Mar Reykjavik.

Fotografies de l'exposició realitzades per Sergio Pradana.

![](/media/sgobjcvs/c_reykjavikfin.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/l-artista-saguntina-mar-reykjavik-ha-sigut-rebuda-oficialment-per-l-alcalde-per-la-mencio-de-l-ivam/ "Facebook")
*   [](http://twitter.com/share?url=https://aytosagunto.es/va/actualitat/l-artista-saguntina-mar-reykjavik-ha-sigut-rebuda-oficialment-per-l-alcalde-per-la-mencio-de-l-ivam/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-artista-saguntina-mar-reykjavik-ha-sigut-rebuda-oficialment-per-l-alcalde-per-la-mencio-de-l-ivam/ "Linked In")
*   [](mailto:?body=https://aytosagunto.es/va/actualitat/l-artista-saguntina-mar-reykjavik-ha-sigut-rebuda-oficialment-per-l-alcalde-per-la-mencio-de-l-ivam/)